Diari Oficial de la Generalitat Valenciana


Sumari del DOGV 2685, del 09-02-1996 (1996/837447)

RESOLUCIÓ de 5 de gener de 1996, del director general de l'Institut Valencià de la Joventut, per la qual s'ofereixen beques per a la realització de cursos als països de la Unió Europea, d'idioma anglès, al Regne Unit i la República d'Irlanda; d'idioma francès, a França; i d'idioma alemany, a Alemanya.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2685

Data del DOGV
:   09-02-1996

Secció del DOGV
:   ALTRES DISPOSICIONS

Número del document
:   1996/837447


Data del document
:   05-01-1996

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIó de 5 de gener de 1996, del director general de l'Institut Valencià de la Joventut, per la qual s'ofereixen beques per a la realització de cursos als països de la Unió Europea, d'idioma anglès, al Regne Unit i la República d'Irlanda; d'idioma francès, a França; i d'idioma alemany, a Alemanya.   
Per tal d'afavorir el desenvolupament integral dels joves i facilitar la seua inserció laboral i social, l'IVAJ promou amb caràcter formatiu i cultural l'aprenentatge d'idiomes als seus països d'origen.  
L'IVAJ, en col·laboració amb les diputacions provincials d'Alacant, Castelló i València, ha organitzat un programa per al desplegament d'un conjunt de cursos, en els idiomes anglès, francès i alemany, que es realitzaran durant l'estiu de 1996 al Regne Unit, la República d'Irlanda, França i Alemanya, respectivament. Les beques per a l'estada i la realització dels cursos estan adreçades a alumnes d'ensenyaments mitjans ja iniciats en l'estudi d'idiomes i per a associacions juvenils de la Comunitat Valenciana interessades en els intercanvis internacionals.  
Davant la configuració de la Unió Europea, les institucions susdites entenen que és necessari afavorir la lliure circulació i comunicació, com també l'accés al mercat de treball, fent un esforç per aconseguir multiplicar les possibilitats de tots els joves del coneixement d'idiomes diferents als propis, facilitant -a través de l'estada als països d'origen- el perfeccionament de la llengua, i també contribuir a la formació cultural, al respecte davant de la diversitat de tradicions i l'esperit de solidaritat dels joves residents a la Comunitat Valenciana.  
Per això i en virtut de les atribucions que em confereix l'art. 7 de la Llei de la Generalitat Valenciana 4/89, de 26 de juny, sobre la creació de l'IVAJ, resolc:  
Primer  
Convocar fins 1.030 beques per a l'estada i la realització de cursos d'idioma anglès en diferents centres del Regne Unit i la República d'Irlanda.  
Convocar fins 100 beques per a l'estada i la realització de cursos d'idioma francès en diferents centres de França.  
Convocar fins 20 beques per a l'estada i la realització de cursos d'idioma alemany a Alemanya.  
En aquesta convocatòria s'han inclòs les places resultants de les subvencions establertes en els corresponents convenis amb les diputacions d'Alacant, Castelló i València.  
La distribució de les places que oferta l'IVAJ, dirigida a estudiants que complesquen els requisits que figuren en els apartats 2.1.2 i tercer, es farà per a les tres províncies, Alacant, Castelló i València, atenent la distribució estadística proporcional dels joves valencians que figuren en el segment de població de 15 a 19 anys, recollit en el cens de població de la comunitat valenciana de 1991. Mentre que les places dirigides als estudiants i a les associacions juvenils a què fan referència els apartats 2.1.3 i 2.2, respectivament, s'adjudicaran a les sol·licituds presentades en tot l'àmbit de la Comunitat Valenciana, d'acord amb les condicions establertes en aquesta convocatòria.  
La quantia de les ajudes a què fa referència aquesta resolució sumarà un màxim de cent vuitanta-sis milions que s'abonaran directament a les entitats amb què se subscrita conveni de col·laboració, com també a les empreses que resulten adjudicatàries del concurs públic convocat a l'efecte, en ambdós casos amb càrrec a la línia de subvencions 4.03 del pressupost de despeses de l'IVAJ.  
Els cursos es realitzaran l'estiu de 1996 durant els mesos de juliol i agost. S'entendrà que les persones sol·licitants manifesten la seua disponibilitat en aquests dos mesos per a la participació en el programa.  
Segon. Destinataris dels cursos de llengua anglesa al Regne Unit i la República d'Irlanda  
2.1 Beques destinades a estudiants  
2.1.1 Podran presentar sol·licituds els joves residents a la Comunitat Valenciana, que no sobrepassen l'edat de 19 anys el dia que s'acabe el termini de presentació de sol·licituds d'aquesta convocatòria, i que, tant en el curs acadèmic passat com en el d'enguany, estiguen cursant anglès en el centre on s'hagen matriculat en algun dels cursos d'ensenyaments mitjans que apareixen tot seguit:  
- Alumnat de 3r de BUP, COU, 1r i 2n cursos dels nous batxillerats.  
- Alumnat de Formació Professional de 2n grau en totes les seues branques, mòduls de Formació Professional III i cicles formatius de Grau Superior.  
2.1.2 Es convoquen fins 860 beques d'estada i realització de cursos d'idioma anglès, dirigides a aquells alumnes que complesquen els requisits del punt anterior, i també la condició de becari de la convocatòria general de beques del passat curs acadèmic 1994-1995, convocades per l'Ordre de 15 de juny de 1994, del Ministeri d'Educació i Ciència, gestionades per la Generalitat Valenciana, i també les concedides directament per la Conselleria de Cultura, Educació i Ciència de la Generalitat Valenciana. També hauran d'acreditar que tenen totalment aprovat el curs o cicle immediatament anterior en les convocatòries de juny o setembre de 1995 presentant el certificat de notes del curs acadèmic 1994-95.  
2.1.3 Es convoquen fins 100 beques aquest estada i realització de cursos d'idioma anglès, dirigides a alumnes que complesquen els requisits del punt 2.1.1, i acrediten tenir totalment aprovat el curs o cicle immediatament anterior en les convocatòries de juny o setembre de 1995, presentant certificat de notes del curs acadèmic 1994-1995.  
2.2. Beques destinades a entitats juvenils de la Comunitat Valenciana  
Es reserven fins un total de 70 beques d'idioma anglès al Regne Unit, dirigides a associacions juvenils i consells de la joventut interessats en la participació i organització d'intercanvis internacionals.  
Les associacions juvenils sol·licitants hauran d'estar inscrites en el Cens General d'Associacions Juvenils i Entitats Prestadores de Serveis a la Joventut de l'IVAJ. Els consells de la joventut hauran d'estar inscrits en el Registre de Consells Territorials de la Joventut de la Comunitat Valenciana.  
2.2.1 Procediment per a la sol·licitud per part de les entitats juvenils:  
Les associacions juvenils i els consells de la joventut podran presentar una proposta de fins 4 membres actius de l'entitat, la participació dels quals es considere més oportuna en aquest programa. En tot cas aquests joves associats hauran d'haver nascut entre 1966 i 1976, ambdós inclosos, i ser residents a la Comunitat Valenciana.  
Tercer. Destinataris dels cursos de llengua francesa a França i de llengua alemanya a Alemanya.  
Podran presentar sol·licituds els joves que tinguen residència a la Comunitat Valenciana, que no sobrepassen els 19 anys el dia que s'acabe el termini de presentació de sol·licituds d'aquesta convocatòria, i que, tant en el curs acadèmic passat com en el d'enguany, estiguen cursant francès o alemany en el centre on s'hagen matriculat en algun dels cursos d'ensenyaments mitjans que a continuació es relacionen:   
- Alumnat de 3r de BUP, COU, 1r i 2n cursos dels nous batxillerats.  
- Alumnat de Formació Professional de 2n grau en totes les seues branques, mòduls de Formació Professional III i cicles formatius de Grau Superior.  
Els sol·licitants hauran d'acreditar aquest punt i també que tenen totalment aprovat el curs o cicle immediatament anterior en les convocatòries de juny o setembre de 1995, presentant certificat de notes del curs acadèmic 1994-1995.  
Serà mèrit preferent per a l'adjudicació aquest es beques complir la condició de becari durant el passat curs acadèmic 1994-1995 en la convocatòria de beques del Ministeri d'Educació i Ciència, gestionades per la Generalitat Valenciana, i també les concedides directament per la Conselleria de Cultura, Educació i Ciència de la Generalitat Valenciana.  
Quart. Programa i quotes   
4.1. Contingut del programa  
a) Duració: els cursos anglès i francès tindran una durada de 4 setmanes amb 20 hores de classes d'idioma setmanals, el curs d'alemany a Alemanya tindrà una durada de 3 setmanes amb 20 hores de classes d'idioma setmanals.  
b) Realització d'activitats socioculturals que afavoresquen la participació intercultural amb la resta d'estudiants, i també el coneixement de les tradicions i els costums tant del país com de la regió.  
c) L'estada serà en famílies a la Gran Bretanya, la República d'Irlanda i França, i en famílies o residències a Alemanya i, en tot cas, inclourà pensió completa.  
d) Certificat final: en acabar el curs, cada participant en rebrà un certificat de realització.  
e) Assegurança: tots els cursos inclouen assegurança de malaltia i accident durant el viatge i l'estada.  
f) Els desplaçaments des de la Comunitat Valenciana fins el país on es realitze el curs es faran amb autobús o amb avió.  
g) Assistència i suport durant el curs: es proporcionarà durant tot el curs i a tots els alumnes, assistència tècnica permanent per personal bilingüe.  
h) El programa no inclou diners de butxaca per a despeses personals ni allotjament en habitacions individuals.  
4.2. Cada jove seleccionat abonarà a l'IVAJ la quota següent:  
Estudiants: cinquanta mil pessetes, (50.000 PTA)  
Joves associats: setanta-cinc mil pessetes (75.000 PTA)  
Cinquè. Inscripcions  
5.1. El termini de presentació de les sol·licituds serà de 25 dies hàbils, comptadors a partir de l'endemà de la publicació d'aquesta resolució en el Diari Oficial de la Generalitat Valenciana.  
Si la sol·licitud presentada dins el termini legalment establert en aquesta convocatòria, no aporta la documentació relacionada en la base sisena, es disposarà d'un termini de 10 dies per a corregir la falta o presentar els documents preceptius, segons el que estableix l'art. 71 de la LRJAPPAC.  
5.2 Lloc de presentació de les sol·licituds:  
Les inscripcions, dirigides a l'Institut Valencià de la Joventut i emplenades segons els models que es presenten com a annex I i annex III d'aquesta resolució, es podran presentar a les oficines de l'Institut Valencià de la Joventut (C/ de l'Hospital, 11 de València), en el registre de la Unitat Territorial de l'IVAJ a Alacant (av. Aguilera 1), les direccions territorials de Cultura a Alacant (C/ Carratalà, 42), a Castelló (av. del Mar, 23) i a València (C/ Navarro Reverter, 2), les secretaries dels centres públics d'ensenyaments mitjans en què els alumnes sol·licitants cursen estudis, les oficines d'Informació, Iniciatives i Reclamacions de la Generalitat Valenciana d'Alacant, Castelló i València i en tots aquells que recull l'art. 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Sisè. Documentació que hauran d'aportar els sol·licitants  
6.1 Estudiants:  
- DNI o passaport de la persona sol·licitant.  
- Sol·licitud degudament emplenada i firmada per la persona sol·licitant (segons el model de l'annex I).  
- Certificat d'estar cursant actualment els estudis recollits en la convocatòria, especificant l'idioma que cursen en l'actual any acadèmic. En el mateix certificat s'hauran d'acreditar les qualificacions obtingudes en el curs 1994-95 o cicle anterior segons les normes de la convocatòria. Per tal de garantir la major equitat en la determinació de les notes mitjanes, les qualificacions obtingudes pels alumnes en cada una de les assignatures hauran de ser certificades amb les avaluacions d'excel·lent, notable, bé, suficient, etc., llevat del Batxillerat, que serà certificat de forma quantitativa. (Model que figura com a annex II a aquesta convocatòria).  
- Credencial de becari, si escau, de la convocatòria general de beques del Ministeri d'Educació i Ciència, gestionades per la Generalitat Valenciana i les concedides per la Conselleria de Cultura, Educació i Ciència, corresponents al curs acadèmic 1994-1995. Si no se'n té s'haurà d'adjuntar a la sol·licitud el certificat de ser becari, expedit per la direcció territorial d'Educació corresponent.  
- Certificat de residència a la Comunitat Valenciana.  
Dels documents anteriors s'haurà de presentar, si escau, original i fotocòpia per tal de ser confrontats pel funcionari davant el qual es fa lliurament de la documentació exigida en aquest apartat.   
6.2 Entitats juvenils   
- Sol·licitud de l'entitat juvenil amb una proposta de fins 4 membres de la seua organització, per a la participació en el programa objecte d'aquesta convocatòria. La sol·licitud haurà d'estar segellada i firmada pel president o persona que estatutàriament en tinga la representació, fent-hi constar el domicili social de l'entitat als efectes de notificació. (Segons el model de l'annex III).  
- Certificat del president o persona que estatutàriament tinga la representació de l'associació, fent-hi constar el període de permanència en l'associació com a membre actiu i, si escau, dels càrrecs directius exercits pels membres proposats per l'entitat. (Segons el model de l'annex IV).  
- A la sol·licitud de l'entitat juvenil s'adjuntaran les sol·licituds individuals de les persones proposades, degudament emplenades i firmades. (Segons el model de l'annex I)  
- Fotocòpia del DNI o passaport de les persones proposades.  
- Certificat de residència a la Comunitat Valenciana.  
- Fotocòpies de les titulacions a què fa referència el punt 7.3 d'aquesta resolució com a mèrits.   
Dels anteriors documents, s'haurà de presentar, si escau, original i fotocòpia, per tal que siguen confrontats pel funcionari davant el qual es lliura la documentació exigida en aquest apartat.   
Setè. Resolució de la convocatòria   
7.1. Comissió seleccionadora  
Estarà formada per la Secretaria Tècnica de l'IVAJ o persona que hi delegue, un representant per cada una de les diputacions provincials, el cap del Servei de Participació Juvenil, un/a tècnic/a de l'IVAJ designat pel director general de l'IVAJ i el president del Consell de la Joventut de la Comunitat Valenciana o persona que hi delegue.  
7.2. Adjudicació de les beques a estudiants:  
a) Les beques s'adjudicaran per ordre directament proporcional a la puntuació total que resulte de sumar la nota mitjana aritmètica o qualificació global del curs 1994-95 a la nota final de l'idioma o idiomes a què s'accedeix, d'acord amb la conversió a escala numèrica que es realitzarà aplicant, a les qualificacions expressades de forma qualitativa les equivalències següents:  
Qualificacions Baremació  
- Suficient o apte 1 punt  
- Bé 2 punts  
- Notable 3 punts  
- Excel·lent 4 punts  
En les qualificacions de Batxillerat, expressades de forma quantitativa, la conversió numèrica es realitzarà d'acord amb les equivalències següents:  
Qualificacions Baremació  
A partir de 5 1 punt  
A partir de 6 2 punts  
A partir de 8 3 punts  
A partir de 9 4 punts  
Per tant, no serà suficient, per a l'obtenció de l'ajuda, reunir tots els requisits exigits per aquesta convocatòria, sinó també obtenir un número d'ordre resultant de la puntuació obtinguda, que situe la persona sol·licitant dins el total d'ajudes a concedir.  
b) Per als cursos de francès i alemany tindran prioritat els sol·licitants que complesquen la condició de becari a què fa referència la base tercera d'aquesta convocatòria. Les places sobrants que no s'adjudiquen als sol·licitants que reunesquen la condició de becari, s'adjudicaran a la resta de sol·licitants, d'acord amb l'ordre de puntuació establert en aquest mateix punt de la convocatòria.  
c) Només es podran sollicitar els idiomes que s'hagen estudiat en l'ensenyament secundari corresponent, durant el curs acadèmic 1994-95 i 1995-96, i s'hagen documentat mitjançant el certificat expedit pel centre docent.  
d) En el cas que les persones sol·licitants acrediten mitjançant certificat haver estudiat un segon idioma estranger durant el curs 1994-95, i sempre que aquest siga sol·licitat, se'ls adjudicarà d'acord amb l'ordre de preferència elegit en la sol·licitud i la puntuació obtinguda en la baremació.  
e) Els sol·licitants de l'idioma anglès a què fan referència els punts 2.1.2, 2.1.3 i 2.2 que, a pesar de complir tots els requisits, no hagen obtingut la puntuació suficient per a la concessió de la beca, quedaran en llista d'espera de l'idioma sol·licitat en primer lloc, per ordre de puntuació.  
En el cas dels sol·licitants de francès i alemany, quedaran també en llista d'espera de l'idioma sol·licitat en primer lloc, per ordre de puntuació, prioritzant els qui complesquen la condició de becari a què fa referència la base tercera.   
7.3 Adjudicació de les beques a entitats juvenils:  
a) S'adjudicarà un màxim de 2 beques per entitat.  
b) Les beques es cobriran tenint en compte el currículum individual dels membres proposats per cada entitat, el qual serà valorat d'acord als següents criteris:  
Titulacions  
A) Les reconegudes per l'Ordre de 31 de juliol de 1985, de la Conselleria de Cultura, Educació i Ciència, que desplega el Decret 18/1985, de 23 de febrer, quant a reconeixement i homologació d'escoles de formació d'animadors juvenils de temps lliure:  
   
- Monitor de centre de vacances (1 punt)  
- Animador juvenil I (2 punts)  
- Animador juvenil II (3 punts)  
B) Tècnic especialista en animació sociocultural  
- (TASOC) (3 punts)  
Càrrecs directius exercits en l'entitat:   
- President/Vicepresident (2 punts)  
- Secretari/Tresorer/Vocal (1 punt)  
 Pertinença a l'entitat com a membres actius:  
- Per un període de temps inferior a un any (0,5 punts)  
- Per cada any de pertinença fins un total de 4 anys (1 punt)   
En el cas que es presenten com a mèrit titulacions d'animador juvenil I i II, es valorarà solament la de nivell superior.   
7.4. Empats i vacants  
a) En el supòsit que s'hagen de dirimir empats de puntuació en les places destinades a estudiants, en cada un dels diferents apartats, es concedirien les beques classificant-les alfabèticament, començant per la lletra de l'alfabet que isca del sorteig que se celebrarà davant notari i que es publicarà en la resolució del director general de l'IVAJ per la qual s'adjudiquen les beques.  
b) En el cas de quedar-hi vacants en les places destinades als joves estudiants a què fa referència la base segona, punt 2.1.3 i la base tercera -en alguna de les províncies objecte de la convocatòria-, per falta de sol·licitants que reunesquen els requisits, s'adjudicaran automàticament i de forma proporcional a les províncies restants.  
c) En cas de quedar vacants en les beques destinades als estudiants referits en els punts 2.1.2 i 2.1.3, s'adjudicaran a les entitats juvenils a què fa referència l'apartat 2.2, sempre que hi haja sol·licitants que reunesquen els requisits.  
d) En cas de quedar vacants en les beques destinades a les entitats juvenils referides en el punt 2.2, s'adjudicaran als estudiants a què fan referència els punts 2.1.2 i 2.1.3, sempre que hi haja sol·licitants que reunesquen els requisits  
e) En el supòsit que s'hagués de dirimir empats de puntuació entre els joves associats a què fa referència el punt 2.2, s'hi faria el desempat mitjançant la classificació alfabètica dels cognoms dels joves associats proposats, començant per la lletra de l'alfabet que isca del sorteig que se celebrarà davant notari i que es publicarà en la resolució d'adjudicació.  
7.5 La comissió seleccionadora elevarà la relació dels estudiants i joves associats, per ordre de puntuació, al director general de l'IVAJ, qui resoldrà l'adjudicació de les beques.  
Vuitè. Altres determinacions  
8.1. La resolució del director general de l'IVAJ per la qual s'adjudiquen les beques d'idiomes objecte d'aquesta convocatòria, serà notificada tant als estudiants, com a les entitats juvenils, i també als joves associats als quals se'ls hagen adjudicat les beques esmentades. La denegació serà motivada.  
8.2. Aquesta notificació establirà el procediment de pagament de la quota establerta en el punt tercer d'aquesta convocatòria i el termini per tal que la facen efectiva les persones a les quals s'hagen adjudicat les ajudes.  
8.3. Les persones sol·licitants a les quals siga denegada l'ajuda, podran presentar recurs ordinari, segons el que preveu l'art. 114 de la LRJAPPAC.  
En el cas que, per motius de dates, l'eventual estimació del recurs ordinari no puga tenir efectivitat a l'estiu de 1996, el dret podrà fer-se efectiu l'estiu següent.  
8.4. No podran accedir a aquestes beques les persones que s'hagen beneficiat d'alguna beca d'idiomes a l'estranger convocada per la Conselleria de Cultura, Educació i Ciència de la Generalitat Valenciana, o per qualsevol altra institució pública, en les convocatòries de 1993, 1994 i 1995. Així mateix, el benefici d'aquesta beca és incompatible amb el de qualsevol altra de la mateixa naturalesa durant l'any 1996, com també amb qualsevol altra subvenció o ajuda per a la mateixa finalitat.  
8.5. Cas que l'administració detecte, en qualsevol moment del procediment, falsedat en les dades de la persona sol·licitant o en la documentació aportada, iniciarà les accions oportunes, a més de la reclamació de devolució, si escau, de l'ajuda concedida.  
8.6. Només en el cas d'accident, malaltia greu o altres motius de força major, que impossibiliten la incorporació al viatge d'eixida i que siguen comunicats immediatament a l'IVAJ, es podrà iniciar expedient de devolució de la quota pagada. La persona interessada en aquesta devolució, haurà de presentar la sol·licitud i la documentació justificativa abans del 31 d'agost de 1996.  
8.7. No es podrà canviar el mes adjudicat. Només en cas de malaltia greu o per un motiu de força major suficientment documentat s'accedirà la sol·licitud de canvi.  
8.8. La persona becada està obligada a realitzar l'activitat que ha motivat la concessió de la beca durant el període d'aprofitament i a complir les obligacions específiques d'aquesta convocatòria.  
Serà motiu de repatriació el no compliment de l'activitat.  
8.9. L'IVAJ i l'entitat organitzadora dels cursos no es faran responsables de les pernoctacions fora del lloc de residència durant el curs, les eixides i les diverses activitats que les persones becades puguen dur a terme per iniciativa pròpia. Els danys que en el seu desplegament puguen causar involuntàriament a tercers hauran de ser assumits per elles, o en el cas de persones menors d'edat, pels seus representants legals.  
8.10. Contra aquesta resolució, que no posa fi a la via administrativa, es podrà interposar recurs ordinari davant el conseller de Cultura, Educació i Ciència, en el termini d'un mes comptador des del dia de la publicació d'aquesta resolució.  
8.11. La presentació de la sol·licitud implica l'acceptació de les bases d'aquesta convocatòria.  
DISPOSICIONS FINALS  
Primera  
Aquesta resolució entrarà en vigor l'endemà de la seua publicació en el Diari Oficial de la Generalitat Valenciana.  
València, 5 de gener de 1996.- El director general de l'IVAJ: Pasqual Durá Barberá.